
A humoros reklámok alkategóriái és közvetett hatásosságuk

    A tanulmányban bemutatott vizsgálat célja a humoros reklámok kategóriáinak empirikus alapon történő elkülönítése és azok főbb jellemzőinek feltárása.
    Elméleti kiindulópontja a reklámkategóriákra vonatkozó tapasztalatok (Goldenberg, Mazursky és Solomon, 1999; Goldenberg, Mazursky, 2008; McQuarrie és Mick, 2003), illetve a humoros reklámok korábbi csoportosításai (pl. Kelly és Solomon, 1975; Weinberger és Gulas, 1992). A kategóriarendszer kialakításának fontos részét képezték a laikus véleményeket feltáró kvalitatív elővizsgálatok (interjúk és fókuszcsoportok). Továbbá a fővizsgálat ingeranyagának kialakítását kérdőíves elővizsgálat segítette. A fővizsgálat célja az elméleti alapok és a laikus vélemények alapján létrejött kategóriarendszer (5 tartalmi x 2 strukturális kategória) empirikus ellenőrzése, és az egyes kategóriák tulajdonságainak részletes feltárása volt.
   A kérdőíves fővizsgálatban 17 reklámot értékelt 138, többnyire fiatal felnőtt résztvevő 13 szempont alapján (hiányzó adatok előfordultak). Valamint egy felidézési feladattal a reklámok közvetett hatásvizsgálatára is sor került. A reklámok megítélésein alapuló hierarchikus klaszteranalízis alapján az eredeti kategóriarendszer több ponton módosult. A négy jól elkülöníthető kategória: a túlzás; a tabukat feszegető; az aranyos; és a fiatalos, trendi kategória. Ezeken kívül a semleges, azaz nem humoros kontrol kategória különült el. 



